**CIJENA PONUDE VEĆA OD PLANIRANIH, ODNOSNO OSIGURANIH NOVČANIH SREDSTAVA**

Na početku želimo istaknuti da je Zakon o izmjenama i dopunama zakona o javnim nabavkama objavljen u „Službenom glasniku BiH“ broj 59/22 od 02.09.2022. godine, stupio na snagu osmog dana od dana objavljivanja u „Službenom glasniku BiH“, i da će se primjenjivat protekom tri mjeseca od dana njegovog stupanja na snagu, osim odredbi:

1. novih čl. 4a i 4b. Zakona, koji se dodaju članom 3. ovog zakona, koji se primjenjuju od dana pristupanja Bosne i Hercegovine Evropskoj uniji;
2. novih st. (5), (6), (7), (8), (9), (10), (11), (12) i (13), kojim se, u skladu s članom 33. ovog zakona, dopunjava član 75. Zakona, koje se primjenjuju od dana stupanja na snagu ovog zakona.

Dakle, izuzev navedenih odredbi Zakon o izmjenama i dopunama zakona o javnim nabavkama se počinje primjenjivati 10.12.2022.godine.

Nadalje, članom 2. stav (1) tačka l) Zakona ) određeno je da je ponuda dokument koji podnosi ponuđač, pri čemu nudi isporuku robe, pružanje usluge ili izvođenje radova, pod uslovima koje određuje ugovorni organ u tenderskoj dokumentaciji. Ponuda može biti:

1. prihvatljiva - koju je podnio ponuđač koji nije bio isključen u skladu sa članom 45. ovog zakona i koji ispunjava kriterije za izbor najpovoljnije ponude, te čija je ponuda u skladu sa tehničkim specifikacijama bez da je nepravilna ili neprihvatljiva,
2. neprihvatljiva - čija cijena prelazi planirana, odnosno osigurana novčana sredstva ugovornog organa za nabavku ili ponuda ponuđača koji ne ispunjava kriterije za kvalifikaciju privrednog subjekta,
3. nepravilna - koja nije u skladu sa tenderskom dokumentacijom ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišne konkurencije ili je ugovorni organ utvrdio da je cijena ponude izuzetno niska.

Dakle, evidentno je da je neprihvatljiva ponuda onog ponuđača koji ne ispunjava kriterije za kvalifikaciju privrednog subjekta, ali i ponuda čija cijena prelazi planirana, odnosno osigurana novčana sredstva ugovornog organa za nabavku.

Imajući u vidu navedeno želimo istaknuti važnost da ugovorni organ preduzma posebnu pažnju i aktivnosti prilikom planiranja i procjenjivanja vrijednosti postupaka javnih nabavki. Te aktivnosti podrazumjevaju realno planiranje potreba i procjenjivanje vrijednosti u skladu sa raspoloživim finansijskim sredstvima, a sve u cilju efikasnog trošenja javnih sredstava.

Također, teret ove odredbe podnijet će i ponuđači, koji pripremaju ponude u postupku javne nabavke, jer će ponuda ponuđača čija vrijednost prelazi planirana, odnosno osigurana novčana sredstva ugovornog organa za nabavku, biti odbačena. Stoga, skrećemo pažnju da i ponuđači u postupku javne nabavke dostavljaju ponude u skladu sa principom aktivne i pravične konkurencije.